text: হ্যাটট্রিকে ডুমিনির ইতিহাস || The Daily Janakantha
  Print স্পোর্টস রিপোর্টার ॥ জেপি ডুমিনি কি এ্যালান ডোনাল্ড, ল্যান্স ক্লুসনার, প্যাট সিমকক্সের চেয়ে বড় মাপের বোলার, কিংবা বর্তমান সতীর্থ ডেল স্টেইন-ইমরান তাহিরের? প্রশ্নটাই অমূলক। কারণ প্রায় এক যুগের ওয়ানডে ক্যারিয়ারে তিনি মূলত একজন ব্যাটসম্যান-অলরাউন্ডার, ১৩৯ ম্যাচের ক্যারিয়ারে ৫২ শিকারই প্রমাণ করে ডুমিনি আসলে 'অকেশনাল' স্পিনার। চিরায়ত পেসারদের দাপুটে-দলে যার বোলিংয়ের সুযোগটাই কম। বল হাতে অদ্ভুত কা-ই করে বসলেন সেই তিনি। প্রথম দক্ষিণ আফ্রিকান হিসেবে বিশ্বকাপে হ্যাটট্রিকের অনন্য ইতিহাস গড়লেন জন পল ডুমিনি। সেটিও আবার কোয়ার্টার ফাইনালের ম্যাচে!সিডনির প্রথম কোয়ার্টারে কাল শ্রীলঙ্কাকে ৯ উইকেটের বড় ব্যবধানে হারিয়ে সেমিফাইনাল নিশ্চিত করে দক্ষিণ আফ্রিকা। লঙ্কানদের ১৩৩-এ গুটিয়ে দেয়ার পথে বড় অবদান প্রধান স্পিনার ইমরান তাহিরের। ম্যাচের নায়ক নিয়েছেন ৪ উইকেট। তাতে গুরুত্বপূর্ণ অবদানের পাশাপাশি নিজের নামটাকেই ইতিহাস করে নেন ৩০ বছর বয়সী ডুমিনি। নিজের ভিন্ন দুই ওভারের টানা তিন বলে সাজঘরে ফেরান ম্যাথুস, কুলাসেকারা ও কুশলকে। চলতি বিশ্বকাপে এটি দ্বিতীয় হ্যাটট্রিকের ঘটনা। এর আগে পুল-পর্বের ম্যাচে অস্ট্রেলিয়ার বিপক্ষে হ্যাটট্রিক করেও দলকে জেতাতে পারেননি ইংল্যান্ডের স্টিভেন ফিন। শ্রীলঙ্কা ইনিংসের ৩৩তম ও নিজের অষ্টম ওভারের শেষ বলে ম্যাথুসকে ফিরিয়ে হ্যাটট্রিকের পথে যাত্রা শুরু করনে বাঁহাতি স্পিনার ডুমিনি। মিড-উইকেটে ফ্যাফ ডু প্লেসিসকে সহজ ক্যাচ তুলে দেন লঙ্কান অধিনায়ক অধিনায়ক (১৯)। এরপর নিজের নবম ও ইনিংসের ৩৫তম ওভারে ইতিহাস গড়ার পথে প্রথম ও দ্বিতীয় বলে নুয়ানর কুলাসেকারা (১) ও কৌশলকে (০) সাজঘরের পথ দেখান ডুমিনি। অফ স্টাম্পের একটু বাইরে বল তাড়া করতে গিয়ে ব্যাটের কানায় লেগে উইকেটের পেছনে কুইন্টন ডি কককে ক্যাচ দেন কুলাসেকারা আর অভিষিক্ত থারিন্ডু কুশল হন এলবিডব্লিউ। বিশ্বকাপের সব আসর মিলিয়ে মাত্র নবম হ্যাটট্রিক এটি। আগের দশটি বিশ্বকাপ আসরে ৬ বোলার মোট ৭ হ্যাটট্রিক করেন। 'ক্যারিয়ারে আগে কখনই হ্যাটট্রিকের কাছাকাছি আসিনি; বিশ্বকাপের কোয়ার্টারের মতো একটি ম্যাচে এটি হওয়ায় আমি দারুণ খুশি।' ১৯৭৫ থেকে বিশ্বকাপ শুরু হলেও ১৯৮৭ সালে প্রথম হ্যাটট্রিক করেন ভারতের চেতন শর্মা। বিশ্বকাপে সর্বাধিক দুটি হ্যাটট্রিক আছে কেবল শ্রীলঙ্কার লাসিথ মালিঙ্গার (২০০৭ ও ২০১১)। প্রকাশিত : ১৯ মার্চ ২০১৫